εδοξεν κνωσιων τοις κοσμοις και ται πολι επειδη διοσκουριδης διοσκουριδου καθ υοθεσιαν δε ασκληπιοδωρου ταρσευς γραμματικος δια ταν ευνοιαν αν εχει πορτι ταν αμαν πολιν συνταξαμενος ενκωμιον κατα τον ποιηταν υπερ τω αμω εθνιος απηστελκε μυρινον διονυσιω αμισηνον ποιηταν επων και μελων τον αυτοσαυτω μαθεταν διαθησιομενον τα πεπραγματευμενα υπ αυτω υπερ ωμ μυρινος παραγενομενος παρ αμε και επελθων επι τε τος κοσμος και ταν εκκλησιαν εμφανια κατεστασε δια ταν ακροα[σιω]ν ταν τω ανδρος φιλοπονιαν ταν τε περι το επιταδουμα ευεξιαν ομοιως δε και ταν ευνοιαν αν εχει πορτι ταν πολιν ανανεωμενος αυτος ταμ προγονικαν αρεταν δι εγγραφω επ[εδει]ξε και τουτο π[ε]δα πλιονος σπουδας και φιλοτ[ιμι]ας τον απολογισμον ποιιομενος καθως επεβαλλε υπερ ιδιω παιδε[υ]τα εφ ων και το πληθος των πολιταν ακουσαντεν τα πεπραγματευμενα και ταν ολαν αιρεσιν τω ανδρος αν εχων τυγχανει εις ταν αμαν πολιν απεδεξατο μεγαλως οπαι ων και α πολις των κνωσιων φαινηται ευχαριστος ιονσα και τος καλος καγαθος των ανδρων αποδεχομενα και τιμιονσα τας τε καταξιανς χαριτανς αποδιδονσα τοις ευεργετην αυταν προαιριομενοις και φανεραν καθιστανσα ες παντας ανθρωπος αν εχει διαλαμψιν υπερ των ευνοως διακειμενων πορτ αυταν δεδοχθαι ται πολι επαινεσαι διοσκουριδην διοσκουριδου καθ υοθεσιαν δε ασκληπιοδωρου επι τε τοις πεπραγματευμενοις υπ αυτω και ται προαιρεσει αν εχων τυγχανει ες ταν αμαν πολιν ημεν δε αυτον και προξενον και πολιταν τας αμας πολεος αυτον και εσγονος και πεδεχεν θινων και ανθρωπινων παντων ων και αυτοι κνωσιοι πεδεχοντι ημεν δε αυτοις και εγκτησιν γας και οικιας και ασφαλειαν πολεμω και ειρηνας και καταπλεονσι ες τος κνωσιων λιμενας και εκπλεονσι αυτοις και χρημασι τοις τουτων ασυλει και ασπονδει. οπαι δε και τοις επιγινομενοις αειμναστος υπαρχηι α τας πολεος εκτενης προαιρεσις και φανερα ηι α ευνοια τοις γνησιως και ενδοξως των καλλιστων επιταδουματων προεστακοσι και τοις ταν πορτ αυταν ευνοιαν αυξεν προαιριομενοις αναγραψαι τοδε το ψαφισμα ες σταλαν λιθιναν και ανθεμεν ες το ιερον τω απελλωνος τω δελφιδιω αιτησαθθαι δε και τοπον αθηναιων τονς εν δαλωι κατοικιοντας και θεμεν εν τωι ιερω τω απελλωνος λαβοντας τον επιφανεστατον τοπον γραψαι δε περι τουτων ταμ πολιν πορτι αθηναιος τος εν δαλωι κατοικιοντας και πορτι τον ταρσεων δαμον υποταξαντας το αντιγραφον τωδε τω ψαφισματος. αιρεθη επι τας αναθεσιος τας σταλας μακκιαδων θαρυμαχω και λεοντιος κλυμενιδα.
Delos — end 2nd c. BC
 end 2nd c. BC